Spoštovani kolegice poslanke in kolegi poslanci, gospe in gospodje! Začenjam 59. izredno sejo Državnega zbora, ki sem jo sklical na podlagi drugega odstavka 58. člena in drugega odstavka 60. člena Poslovnika Državnega zbora. Obveščen sem, da se današnje seje ne morejo udeležiti naslednje poslanke in poslanci: gospa Iva Dimic, gospa Andreja Potočnik, gospa Jelka Godec, gospa Nada Brinovšek, gospa Suzana Lep Šimenko, gospa Anja Bah Žibert, gospa Marinka Levičar, gospod Roberto Battelli, mag. Matej Tonin, gospod Benedikt Kopmajer, Matjaž Hanžek, gospod Matjaž Han, gospod Branko Zorman, gospod Ivan Škodnik, gospod Jani Möderndorfer, gospod Janez Janša, gospod Marijan Pojbič, gospod Franc Breznik, dr. Vinko Gorenak, dr. Anže Logar, mag. Andrej Šircelj, gospod Ljubo Žnidar, mag. Branko Grims, gospod Franc Laj, dr. Bojan Dobovšek in gospod Peter Vilfan. Vse prisotne lepo pozdravljam! Prehajamo na določitev dnevnega reda 59. izredne seje Državnega zbora. Predlog dnevnega reda ste prejeli danes v sredo, 11. aprila 2018, s sklicem seje. O predlogu dnevnega reda bomo odločali v skladu s prvim odstavkom 64. člena Poslovnika Državnega zbora. Predlogov za širitev dnevnega reda seje nisem prejel. Državnemu zboru predlagam, da za današnjo sejo določi dnevni red, kot ste ga prejeli s sklicem. Prehajamo na odločanje. Poslanke in poslance prosim, da preverite delovanje glasovalnih naprav. Glasujemo. Navzočih je 55 poslank in poslancev, za je glasovalo 55, proti nihče. [[Za je glasovalo 55.]] [[Proti nihče.]] Ugotavljam, da je dnevni red 59. izredne seje določen. Prehajamo na 1. TOČKO DNEVNEGA REDA, TO JE NA OBRAVNAVO SKLEPA O UGOTOVITVI, DA DRŽAVNEMU ZBORU NI BIL PREDLAGAN KANDIDAT ZA PREDSEDNIKA VLADE NA PODLAGI TRETJEGA ODSTAVKA 111. ČLENA USTAVE REPUBLIKE SLOVENIJE. Državni zbor se je na 56. izredni seji 27. marca 2018 seznanil s sklepom, da je predsednik republike Borut Pahor Državni zbor obvestil, da na podlagi prvega odstavka 111. člena Ustave Republike Slovenije in prvega odstavka 225. člena Poslovnika Državnega zbora ne bo predlagal kandidata za predsednika vlade. S tem je 28. marca 2018 začel teči rok iz tretjega odstavka 111. člena Ustave Republike Slovenije, v katerem bi bilo mogoče predlagati kandidate za predsednika vlade, ki se je iztekel 10. aprila 2018. V tem roku nihče od kvalificiranih predlagateljev ni predlagal kandidata za predsednika vlade. Glede na to, začne s trenutkom, ko Državni zbor ugotovi, da ni vloženih kandidatur, teči še 48 urni rok, v katerem Državni zbor na podlagi prvega odstavka 228. člena Poslovnika Državnega zbora sklene, da se izvedejo volitve predsednika vlade v skladu s četrtim odstavkom 111. člena Ustave Republike Slovenije. V zvezi s tem ugotavljam, da se Državni zbor na podlagi 111. člena Ustave Republike Slovenije ter 112., 227. in 228. člena Poslovnika Državnega zbora seznani z naslednjim sklepom: »Državni zbor ugotavlja, da na podlagi tretjega odstavka 111. člena Ustave Republike Slovenije in prvega odstavka 227. člena Poslovnika Državnega zbora nihče od kvalificiranih predlagateljev ni predložil kandidata za predsednika vlade. Rok iz četrtega odstavka 111. člena Ustave Republike Slovenije začne teči 11. aprila 2018 ob 16. uri in 6 minut in se izteče 13. aprila 2018 ob 16. uri in 6 minut.« Ugotavljam, da se je Državni zbor seznanil s sklepom. S tem zaključujem to točko dnevnega reda. Prehajamo na 2. TOČKO DNEVNEGA REDA, TO JE NA OBRAVNAVO PREDLOGA ZA IZVEDBO VOLITEV PREDSEDNIKA VLADE NA PODLAGI ČETRTEGA ODSTAVKA 111. ČLENA USTAVE REPUBLIKE SLOVENIJE IN PRVEGA ODSTAVKA 228. ČLENA POSLOVNIKA DRŽAVNEGA ZBORA. V skladu z dogovorom na 127. seji Kolegija predsednika Državnega zbora poslanke in poslance obveščam, da lahko poslanska skupina ali najmanj deset poslancev do petka 13. 4. 2018 do 12. ure vloži predlog sklepa za izvedbo volitev predsednika vlade na podlagi četrtega odstavka 111. člena Ustave Republike Slovenije in prvega odstavka 228. člena Poslovnika Državnega zbora. Predlog sklepa mora biti vložen v skladu s 113. členom Poslovnika Državnega zbora. Ker mora Državni zbor o predlogu sklepa za izvedbo volitev odločiti v ustavno določenem roku 48 ur, poznejšega roka za vložitev predloga sklepa ni mogoče določiti. Če bo predlog sklepa za izvedbo volitev predsednika vlade vložen, bo Državni zbor o njem v skladu s četrtim odstavkom 111. člena Ustave Republike Slovenije odločal javno, z večino opredeljenih glasov navzočih poslancev. Prekinjam 2. točko dnevnega reda ter tudi 59. izredno sejo Državnega zbora, ki jo bomo nadaljevali v petek, 13. 4. 2018, ob 12. uri.